text:
Un grignel di blave di bessôl, tal mieç di un cercli formât di altris grignei. E parsore la scrite, “Dal nuie, dal dut”. Imagjin sclete, sielzude pe cuviertine dal disc dai ¿Cuinon?, che al vignarà fûr dentri dal Istât. Lôr a son, come simpri, Roberto Foglietta, autôr dai tescj e de musiche, vôs e ghitare, Amos Turchet, ghitare e autôr dal toc strumentâl Intràmos, Anna Mazzaro, bas, Antonella Maurizio, vôs e strumentuts, Federico Canciani, batarie e Lucia Zazzaro, violin e viole.
Un an e mieç di lavorazion pal lôr tierç Cd, dal sigûr il plui rafinât in tiermins musicâi, che al rive dopo Mercjadants di storis (2009) e Lisêrs (2011). Un concept album di undis tocs, di scoltâ e di tornâ a scoltâ. Parcè che chi dentri, a dispiet dai tocs curts (cuntune cjante “bonsai” di dome un minût e mieç) e a prime viste sempliçs, al è – propit cemût che al dîs il titul – il nuie e il dut. “E je une idee che e vuide dut il disc, ven a stâi lis situazions, i moments che ti capitin intant che tu vivis la tô vite, che par cualchi motîf ti rivochin alc altri che al fâs part de tô storie, magari leât a moments particolârs, relazions o ideis, valôrs”, al dîs Roberto Foglietta. “Al pues jessi un rai di soreli li che e salte fûr une sensazion che ti dismôf une emozion, un pinsîr o une riflession. In chel moment, tu capissis che chê robe ti aparten, e je une robe tô e in cualchi maniere ti fâs ricjatâ cun te stes”. O fevelìn di robis di nuie. Come la ploie che però “a sa, a sa, a sa il stât, a sa il vegnarà a sa che dut si movarà passarà, tornarà vêr”, o l’aiar “che a svole svole biade l’ore, cjape, lasse dut, al passe, carpe diem cence ‘par plasei’ ”. O come il respîr di un frutin e i siei “siums di siums sumiâts, sul so jet sentâts”. “A son robis cussì piçulis e insignificantis che a passin cence fasi viodi, cualchidun nancje no si inacuarç di lôr”, al dîs. “A son nuie ma a ti ti vierzin un alc che al è il dut. Tu ti sintis jemplât. Al è chel nuie che ti tire fûr robis essenziâls che a dan savôr ae vite, che ti fâs tornâ drete une zornade tacade stuarte, che ti da sperance o ligrie”.
Insome, nô us vevin lassâts cuntune vocazion soredut sociâl, con storiis di fruts soldâts e migrants nordafricans, e cumò us cjatin cuntun lavôr cetant interessant che o disaressin spirituâl. “Pensâ parsore al fâs ben”, al dîs. Ma tornìn a chel cercli di blave, forme perfete che e conten dut. Il cercli, cul puntin tal mieç, intai “segnâi di piste” doprâts ancje dai scout tal lôr balinâ ator pal mont, al vûl dî “o soi tornât a cjase” (Baden Powel, il fondadôr, lu à fat meti ancje su la sô tombe). E dulà colie la atenzion? Propit tal mieç, su chel piçul grignel: chel nuie, che però al è l’essenziâl, che ti ripuarte a te stes, al to profont, ae tô part plui vere. ❚
Natascia Gargano
MUSICHE. Dal nuie, dal dut tal ultin lavôr dai ¿Cuinon?............
Un grignel di blave di bessôl, tal mieç di un cercli formât di altris grignei. E parsore la scrite, “Dal nuie, dal dut”. Imagjin sclete, sielzude pe cuviertine dal disc dai ¿Cuinon?, che al vignarà fûr dentri dal Istât. Lôr a son, come simpri, Roberto Foglietta, autôr dai tescj e de musiche, vôs e ghitare, Amos Turchet, ghitare e autôr dal toc strumentâl Intràmos, Anna Mazzaro, bas, Antonella Maurizio, vôs e strumentuts, Federico Canciani, batarie e Lucia Zazzaro, violin e viole.


c: text/html

text:
11 di Avrîl
Il 11 di Avrîl e je la 101° zornade dal Calendari Gregorian, (la 102° se l'an al è bisest). A mancjin 264 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1899 - La Spagne vent ai Stâts Unîts Puerto Rico.
- 1905 - Albert Einstein al mostre publicamentri la teorie de relativitât (relativitât speciâl).
- 1970 - Lanci dal Apollo 13
Nassûts vuê[cambie | modifiche il codiç]
- 146 - Septimius Severus, imperadôr roman († 211)
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sant Stanislau vescul († 1079)

robotstxt: allowed

filter: keep


text:
Miôr Vignesie che il Friûl. La solite anime antifurlane che e sabore su Pordenon e che e je in mans ae solite borghesie industriâl (za in passât, cu la puce sot dal nâs par dut ce che al è furlan) e à sparniçât la ultime gnove in teme di agregazion fra Cjamaris di cumierç de regjon, come che al proviôt un specific dissen governatîf, par taiâ lis spesis e rindi plui eficients i servizis ae impresis. Cussì, bot e sclop, si ven a savê che te sentade dai 14 di Setembar, la Zonte de Cjamare di Pordenon e à deliberât ae unanimitât di “inviâ une istance aes cjamaris di Cumierç di Gurize e Triest (che za si stan federant par lôr cont, ndr) par metisi intun unic Ent. In câs di rispueste negative o mancjante, a sarà inviât il stes invît ae Cciaa di Vignesie”. Il test tra virgulutis al è cjapât fûr dal comunicât stampe inviât propite te stesse dì. E a stret zîr, al è rivât il “raus” di Gurize: propueste dineade.
SPIRT ANTIFURLAN?_ Al va dite che, stant al riordin che si pensave, Gurize cun Triest di une bande, Udin e Pordenon di chê altre – un riordin che al veve almancul une sô logjiche tune continuitât teritoriâl e di vicinance aes impresis – Pordenon si è simpri mostrade cetant stiçose. Forsit la pôre di sparî, mangjade di Udin (e dal rest nol è che finint cun chês altris dôs la mignestre e cambi masse). Forsit la pôre di pierdi cjadreis e rapresentativitât (e dal rest la razionalizazion e je la fin de operazion). Forsit chel spirt antifurlan, a sô volte fi de “borghesie venite di “Pordenone città”, dispès imigrade tai agns Sessante de provincie di Trevîs, in gracie dai tancj puescj di vore che la Zanussi a veve creât”, cemût che al à vût dite Paolo Fontanelli, president dal Comitât pe Autonomie e pal Rilanç dal Friûl, che si domande ancje se chê stesse borghesie e sedi puartevôs des istancis di dut il Friûl di là dal Tiliment e no dome di un bocon. “A Pordenon a varessin di cjalâ oltri la ponte dai pîts, ricuardant che l’obietîf al è chel di rapresentâ dute la Provincie e no dome il centri storic dal cjâf lûc”, al à zontât Fontanelli.
DELIBARE FÛR DE VADE_Tai efiets, la delibare de Cciaa di Pordenon no je stade chê grande cjatade. Ubaldo Muzzatti, di Cordenons, cognossût tal mont culturâl e par passe 20 agns consulent tecnologjic e di organizazion aziendâl, al à vût scrit al Messaggero Veneto su la cuistion: “Mi domandi se chei che a volaressin fâ “at di dedizion a Vignesie” si rindin cont des dificoltât logjistichis e dai coscj in plui che a saressin cjamâts sui utents di Pordenon e di chel toc di Friûl. E ce dî dopo de “mosse a cjaval” par saltâ la casele Udin e cori cun Gurize e Triest? Sino sigûrs che utents e associâts, in grant part dal teritori e no dome de citât, a saressin contents di jessi separât dal lôr ambit naturâl, ven a stâi il Friûl?”
ISOLAMENT_Te realpolitik dai ecuilibris istituzionâi, la Cciaa di Pordenon si è di fat autoisolade. La volontât di unîsi a Vignesie? “Une boutade”, al dîs il president dal ent di Udin, Giovanni Da Pozzo. “La leç no previôt unions fûr dai confins de regjon e cumò Pordenon al varà di gjestîsi une situazion che si è creade di bessole”. Udin al podarès ancje continuâ a esisti cence unîsi a nissun, in virtût des deroghis pes provinciis di confin. “Ma nonostant chest – al zonte Da Pozzo –, nô no vin mai metût palets o firmâts documents che a previodevin prime un percors di union a doi par po rivâ a dome une Cciaa regjonâl”. Di Palaç Morpurgo, insome, a disin che lis puartis a son simpri viertis, ancje pal fi prodic. Dome che il fi prodic si jere raviodût. Chi, invezit, o sin ancjemò lontans. ❚
Oscar Puntel
Cjamaris Di Cumierç: la oligarchie di Pordenon e la sô “boutade” antifurlane............
Miôr Vignesie che il Friûl. La solite anime antifurlane che e sabore su Pordenon e che e je in mans ae solite borghesie industriâl (za in passât, cu la puce sot dal nâs par dut ce che al è furlan) e à sparniçât la ultime gnove in teme di agregazion fra Cjamaris di cumierç de regjon, come che al proviôt un specific dissen governatîf, par taiâ lis spesis e rindi plui eficients i servizis ae impresis. Cussì, bot e sclop, si ven a savê che te sentade dai 14 di Setembar, la Zonte de Cjamare di Pordenon e à deliberât ae unanimitât di “inviâ une istance aes cjamaris di Cumierç di Gurize e Triest (che za si stan federant par lôr cont, ndr) par metisi intun unic Ent. In câs di rispueste negative o mancjante, a sarà inviât il stes invît ae Cciaa di Vignesie”. Il test tra virgulutis al è cjapât fûr dal comunicât stampe inviât propite te stesse dì. E a stret zîr, al è rivât il “raus” di Gurize: propueste dineade.


text:
#13 – Pôre di mûl
Tita, gno nono bis, persone di famee che e stave ben, influente e une vore stimade tal paîs, al è stât Sindic tra la fin dal Votcent e i prins agns dal Nûfcent.
Jo no lu ài cognossût, ma di lui mi à dit alc une sô gnece, cusine drete di mê mari, che si ben in là cui agns, e ricuarde come fos îr ce che i contave so pari.
Memorabile e je la croniche tramandade de zornade de sô invistidure a Sindic.
Il nono bis, om di biele presince, alt di stature, cu la barbe e i cjavei rossits, in che dì si jere metût in pompe magne cun tant di marsine, cane e baguline.
Il program al proviodeve di rivâ in Comun, cul birocin tirât de sô cjavalute, ma cheste, jù pe gnot, e veve vût une coliche e a matine no jere ancjemò tornade in sest.
Al coventave duncje un altri cjaval, ma dulà mai cjatâ un altri cjaval? A chei timps in paîs no ‘nd jerin altris bestiis di chê raze. E cussì Tita al à scugnût contentâsi dal mûl di un cognossint, un nemâl alt sù par jù come un cjaval e che al podeve ben figurâ.
Intant te place si jerin inschiriadis lis massimis autoritâts dai dintôrs in spiete dal so rivâ.
Un frut al jere stât mandât indenant in avîs dal moment just par dâ il vie ae parade.
Al berli “al rive, al rive”, la bande, bot e sclop, e tacà a sunâ.
Il mûl, spaurît di chel davoi, si metè a cori come un sfolmenât tra il fuifui gjenerâl.
Tita, pierdude la baguline, colade la cane, i cjavei drets, al ve il so biel da fâ par rivâ a fermâlu.
Smontât dal biroç, dut dispetenât e impolvarât, nol veve muse di cristian.
Sistemât pe miôr spolvarantsi cu lis mans, recuperade la baguline e tirade sù la cane ridote a cicimbele, stant che il mûl si jere calmât e ni lui ni il birocin a vevin nuie di rot, al fo invidât a tornâ a fâ la jentrade, ma… cence bande.
Al che Tita al taiâ curt: – Nancje pai siet sintiments; jo o ven dilunc a pîts e no stait plui fevelâmi di mûi, in vite eterne amen”.
Cussì e somee che e sedi lade; in ogni câs, Tita cussì le à passade ae storie, cence pôre di fâ brute figure.
di ***
#1***


text:
21 maggio 2007
La bussade des crôs a Zui in Cjargne
Un moment une vore intens de nestre Cjargne. Us met achi ancje une biele riflession a proposit dal avignî e de situazion de Cjargne: fracait achì.
1 commento:
- thermonuke ha detto...
-
Ancje un "agnostic" (tal sens che o crot dome a me agne) come me al conferme che je une bielissime sugjestive cerimonie che mi visi inmo di conche o jeri piciul e o levi in vacancis a Darte. Mi visi ancje che al e un osari tal cjampanili.
ps.
Dipo ma atu vude une crisi mistiche?
No tu laras migo predi a Cjasteliri no?
- 21/5/07 00:19


text:
Un viaç di Murmansk a Odessa, di San Pietroburgo a Tiraspol. Dal arcipelago Gulag a Chisinau. Passant par Austrie, Slovachie, Polonie, Bielorussie, Ucraine, Romanie, Ongjarie e Moldavie, e po in Russie. Al è chel che al à fat Sergio Freschi, 59 agns, motâr di Pagnà, cu la sô Guzzi 850T5 (che e à 32 agns), dai 30 di Lui ai 12 di Setembar dal 2016. Partît dal Friûl e tornât in Friûl. «Un itinerari che o ai volût dedicâ al Udin, par vie che o soi un apassionât dal balon – o aleni ancje une scuadre – ; di fat, propit in omaç ae scuadre di Delneri o ai clamât il gno viaç “dal Mâr Blanc al Mâr Neri”». Freschi al ten seradis dulà che al mostre lis foto dal so viaç. Di une spontaneitât e simpatie contagjose, lis presente simpri e dome in marilenghe. E, cjapât dal pathos, al è facil che al sbrissi cualchi intercalâ di bar, tipichementri furlan.
Nol je la prime volte che Sergio Freschi al davuelç impresis come cheste in moto. Cualchi timp za fa al jere lât dal Friûl ae Mongolie, sul troi e cui conseis dal storic motâr cjargnel, Italo Barazzutti. Chê volte, al veve fat un libri cun dute la aventure. Freschi nol cognòs nissune lenghe dal Est. Se gjave fûr simpri par furlan. «Cuant che tu ziris pes grandis citâts al è facil cul francês o cul inglês, ma tai piçui paîs o tes citâts no turistichis dulà che la int no je studiade, il furlan al è il gno esperanto. No sai se al è par vie che a capissin des espressions de muse o de mê gjestualitât, ma in marilenghe o soi rivât adore di fami capî dapardut» nus à confidât. La passion dal viaç e je scomençade di zovin: za a 17 agns in France e a Parîs, dai parincj li emigrâts. Po dute la Europe, cui viaçs Interrail, in tren. «Il mût miôr di viazâ, ancje se plui lent, ma chel che al sburte di plui ae cognossince di altris personis e che ti fâs gjoldi de bielece dai paisaçs». Fintremai prime di scuvierzi lis motos: «Tu ti sintis un cavalîr», nus confide.
Si sa che un viaç al scomence prime di dut tal cjâf. Lui, cuant lu aial pensât, preparât, cemût lu aial organizât? «La prime ispirazion mi è vignude di Tolstoj, il gno autôr preferît. O volevi lâ a viodi i siei puescj. Mi àn simpri inmagât i inteletuâi rus, di stamp anarchic libertari, come lui. O soi lât a viodi la preson là che a àn sierât il gjeograf Kropotkin, par esempli. Di Tolstoj, o sei lât a cirî la tombe. No si è fat viodi nancje di muart: si ben che al fos siôr, al è soterât tal mieç di un bosc, taponât dal muscli, cence une lapide. Nol è intun pont precîs».
Un altre reson dal viaç e je stade la ricercje di un turisim no “di trope int”. «O soi lât a cirî i puescj e lis citâts scognossudis o pôc visitadis. I europeans a van massime a San Pietroburgo e a Mosche: culì il turisim al è di “masse” e i presits di conseguence. Jo o ai cirût chê ‘altre’ Russie. O ai visitât par esempli dutis lis citâts ‘martiris’, chês sdrumadis de furie di Hitler. A Smolensk, tune catedrâl o ai scoltât un côr di 8 personis che al cjantave messe e al rispuindeve al plevan. Chel côr al è bastât a ripaiâmi de sodisfazion dal viaç. O ai visitât la Bielorussie, che no jeri mai lât. Un cidinôr unic: dut calm e cuiet, un puest di un rilassament totâl. E po o ai scuviert il mâr Blanc. Il mâr dal Arcipelago Gulag, dulà che no si podeve scjampâ des purghis comunistis. Si clame mâr Blanc propite par vie che di Invier si glace dut. In Carelie, regjon di confin cu la Finlande, o ai scuviert la civiltât dai cimitieris. Cimitieris dapardut ben tignûts e conservâts. Dulà che la int si ferme a preâ. Simpri di chês bandis al è Murmansk, li che il mâr no si glace mai e li che e je la flote navâl russe. Culì si cjate ancje Alyosha, monument alt 40 metris in ciment armât, un soldadon che al cjale bande de Finlandie, tant che un monit. Di chê citadine, là che o ai paiât un apartament 7 euros par gnot, po dopo o ai cjapât il traghet pal Mâr Blanc».
Il puest plui stramp là che al è stât? «Dôs robis mi son restadin iniment. Une volte che tu passis il confin Bielorussie – Russie, tu jentris te Federazion russe e al è come jentrâ in Europe, no son plui confins, ni controi, jenfri un stât e chel altri. Po dopo o ai vude une esperience sureâl in Transnistria, une piçule regjon che uficialmentri e fâs part de Moldavie, ma che si è autoproclamade indipendente cul jutori di Putin, ancje se i organisim internazionâi no le àn ricognossude. Al è un teritori super controlât, dulà che al è un grum di trafic di armis, une scune di teroriscj. Al è l’unic puest dulà che mi àn dât un vistât turistic di massime dîs oris, nancje di une zornade, par che o les fûr dai tabars il prin pussibil».
✒ Oscar Puntel


text:
Une pinelade in sachete
Podopo ti capite di pierdi il tacuin,
di tirâ fûr la biciclete,
nol sedi mai che si lu cjate,
cjalant cence premure,
e di lâ vie a oris cjaldis, e scuvierzi,
a cinc minûts di cjase tô,
che al cui che al cjape gust a taiâ il forment,
o ce che al è,
disegnant alc che ti ven voie di tirâ fûr Van Gogh de tombe,
e dîsi,
o porcheputane, cumò o ai capît di indulà che tu tiravis fûr i colôr, raze di furbo,
e ringraciâ la tecnologjie,
che ti lasse il gust di puartâti cjase i colôrs,
cjalâju cuant che ti covente, c
ome tignî
une pinelade in sachete.


text:
La Val Tramontine, li che e vîf e che e lavore Giulia Piazza, al è un teritori siôr, cun tantis particolaritâts, ma che, ben prime dal Covid-19, al paie cjâr i efiets dai tais continuis ai servizis e dal dispopolament. E pûr, nol è dut pierdût. La strade di cjapâ par une sô rivitalizazion e je za segnade e «plui di cualchidun, ancje jo, al è daûr a cjapâle o lu à za fat – e dîs Giulia -. E je stade creade di personis che, cun pazience, a àn lavorât une dì daûr di chê altre prime par disdoganâ il prejudizi che la mont e je un puest di sieradure e di isolament, e po dopo par meti dongje un tiessût sociâl fuart fat di comunitât, condivision e acet. Se e je la volontât de bande di chei che a vivin za in chescj lûcs, di mantignîju in vite, alore si pues cjatâ il mût di valorizâ chês particolaritâts par atrai turiscj, si pues cirî di tirâ fûr finanziaments par tornâ a meti in pîts i servizis che a mancjin, e in cheste maniere creâ gnovis oportunitâts e clamâ dongje gnovis personis. E dimostrâ ancje a chei plui zovins che, forsit, intun paisut di mont tu puedis cjatâ tant di plui che intune grande citât».
◆ A dâ l’esempli al è propit Tramonç Disot, dulà che «e je stade vierte une buteghe di alimentârs propit dilunc de cuarantene e la Pro Loco dal puest e je stade une des pocjis in regjon a organizâ ativitâts e iniziativis dilunc dal Istât, tra chestis il FESTinVAL che in dome dôs setemanis al è stât tornât a pensâ par rispietâ lis normativis par fâi cuintri al Covid. Un paîs – e zonte Giulia – che, in graciis di fonts regjonâi, al è rivât a vierzi a mancul di un mês de fin de cuarantene, un piçul pont di informazion par dâur acet, e dutis lis informazions che a àn bisugne, aes personis che a rivin inte val». ❚
«Intun paisut di mont tu puedis cjatâ tant di plui che intune grande citât»Erika Adami
La Val Tramontine, li che e vîf e che e lavore Giulia Piazza, al è un teritori siôr, cun tantis particolaritâts, ma che, ben prime dal Covid-19, al paie cjâr i efiets dai tais continuis ai servizis e dal dispopolament. E pûr, nol è dut pierdût. La strade di cjapâ par une sô rivitalizazion e je za segnade e «plui di cualchidun, ancje jo, al è daûr a cjapâle o lu à za fat – e dîs Giulia -. E je stade creade di personis che, cun pazience, a àn lavorât une dì daûr di chê altre prime par disdoganâ il prejudizi che la mont e je un puest di sieradure e di isolament, e po dopo par meti dongje un tiessût sociâl fuart fat di comunitât, condivision e acet. Se e je la volontât de bande di chei che a vivin za in chescj lûcs, di mantignîju in vite, alore si pues cjatâ il mût di valorizâ chês particolaritâts par atrai turiscj, si pues cirî di tirâ fûr finanziaments par tornâ a meti in pîts i servizis che a mancjin, e in cheste maniere creâ gnovis oportunitâts e clamâ dongje gnovis personis. E dimostrâ ancje a chei plui zovins che, forsit, intun paisut di mont tu puedis cjatâ tant di plui che intune grande citât».


text:
Friûl indipendent
tal gnûf romanç di Tullio Avoledo
Tachìn de robe plui biele di “Furland”, che Tullio Avoledo al ambiente dopo dal 2023: al è indipendent e la lenghe uficiâl e je il furlan. E no par costrizion, ma parcè che la marilenghe intai agns e je deventade cool: e je trendy, juste come il frico, che si servìs intai miôr ristorants di dut il mont, di Londre a New York, parcè che al ven di une tiere dulà che ducj, ma propit ducj, a volaressin lâ.
Furland, di fat, e je une destinazion turistiche invidiabile. Vittorio Volpatti, il president di chest Stât che nol è un Stât (ma une Spa inondade di finanziaments di invistidôrs di dut il mont, de Cine ae Americhe cun Elon Musk), al à rivât a rindilu un paradîs turistic, net intal paisaç e selezionât inte int. Un paradîs cuntune carateristiche uniche: al fâs rivivi la sô storie tant che un grant “zûc di rûl”. Cussì Triest e je stade in buine part sdrumade: a restin dome Borgo Teresiano e Miramare dulà che desenis di miârs di nostalgjics dai Asburgo a puedin vivi la grandece dal Imperi dai timps di Marie Taresie a chei di Franz Joseph. A Aquilee si torne indaûr ai timps dal Imperi di Rome, a Voleson si torne al pericul dai “Turcs tal Friûl”, a Cividât si fâs dut come se si fos ancjemò te ete dai Langobarts, la Cjargne si mude in Kosakenland come tal 1944. Int di dut il mont e paie un grum di bêçs par vignî tal paîs che al à ricreade, in maniere meticolose e intrigante, dute la sô storie. Ducj i furlans dut câs a àn volût (o scugnût) paiâ un presit: deventâ i protagoniscj, ma cetant plui spes lis comparsis, di un business miliardari che ju ten come in ostaç.
Saressial pussibil? La tesi dal scritôr di Voleson, za autôr di libris di grant sucès tant che “L’elenco telefonico di Atlantide” o “Breve storia di lunghi tradimenti”, e je che vuê la opinion publiche e je une vore plasmabile, e che «a son za intal mont grandis inovazions sientifichis che nus permetaressin daurman di rivâ su Marte. No plui cui fonts e cu lis risorsis dai Stâts nazionâi, che a son simpri plui in crisi, ma cun chês dai privâts che a àn plui disponibilitât e no àn a ce fâ cu la burocrazie». «La civiltât – al spieghe – e je ce che o sielzìn di jessi, di lei, di mangjâ, ma se dutis chestis robis a son prefabricadis e la sielte e je dome aparente, al è pront il delit perfet. O deventìn imprescj di une volontât plui alte che nus fâs crodi di jessi libars e fortunâts di ce che o vin e di ce che o sin». “Furland” al realize une sintesi che e fâs ducj contents: come il consumisim dulà che ducj o sin “libars di scugnî comprâ”, ma sclâfs di un stîl di vite che nol rispuint a une dibisugne, ma le cree.
Cence stâ atents, cun cheste maniere di resonâ e di puartâ indevant lis nestris vitis dì par dì – nus invide a considerâ “Furland” – o podaressin sveâsi une dì come stars di un “Truman show” che nol à plui nancje bisugne de television. «I judizis su chest libri, sedi de critiche che di cui che lu à let, a son une vore bogns – al comente Avoledo – e forsit al è propit parcè che a sintin cheste storie no come une vicende fantasientifiche o distopiche ae Orwell, ma tant che un risi concret che in timps no masse lontans al podarès ancje realizâsi». Intune vecje interviste al veve dit: «Se un om dai agns ’50 dal Nûfcent al rivàs a viodi ce che al è sucedût in mieç secul, nol crodarès ai siei voi: clonazion, cambis di ses, rus deventâts miliardaris, avions che a butin jù palaçs di 110 plans, atentâts cul gas nervin. Un mont ribaltât». E se vuê il cambiament al è simpri plui svelt, parcè varessino di crodi ae impussibilitât di Furland?
La storie di Avoledo e à il merit straordenari di fâ viodi cemût che si pues colâ intune ilusion cuant che si sacrifiche la dignitât di popul al benstâ economic. Ma e je ancje «un apel a imbastî une riflession su la necessitât di resonâ prin di vendisi a di chei che a rivin tant che missionaris salvifics, ma a vuelin dut fûr che il nestri ben», al spieghe l’autôr che tes elezions dal 2018 si è presentât cul Pat pe Autonomie propit par sotlineâ cemût che «une rivincite de dignitât e pues rivâ dome dal bas, di esperiencis che a partissin dai teritoris come il nestri dulà che une cussience di comunitât no je stade ancjemò bandonade».
E in “Furland” propit cheste cussience e devente un fondament di chest esperiment inovatîf. I furlans a acetin di meti sù un Parc divertiments grant come dute la regjon, dulà che ogni dì a vuadagnin interpretant la storie dal lôr popul, ma a rinunziin ancje a un toc di libertât. Fin cuant che… alc al tache a lâ stuart. Lis atrazions di Furland a vegnin sabotadis simpri plui dispès di un manigolt che no si contente dome di fâ dams, ma al met in ridicul dute la situazion e al sburte tancj turiscj a no vignî plui. I invistidôrs a son preocupâts e a afidin lis indagjins a Checo Salvador, un furlan di tierce gjenerazion tornât de Australie: Furland di fat al jere deventât tant che Israêl pai Ebreus tal 1948, e al veve tornât a tirâ dongje ducj i furlans de Diaspore.
Ae fin Salvador (di non e di fat?) al rivarà a risolvi il misteri e a scuvierzi cui che al sabote lis maraveis di Furland: ma la conclusion e je pardabon sorprendente. In cheste «utopie ambigue», come che le definìs Avoledo, la soluzion e pues jessi une biele o une triste fin, a seconde di ce che un al pense. Ma il tentatîf dal scritôr al è chel di dimostrâ che «ce che tancj a disin di fâ tal non dai furlans o pal ben dai furlans in realtât al à ben altris logjichis». L’autôr di Voleson al veve za fate un riflession su chest teme intal so romanç “Lo stato dell’unione” dulà che si ocupave di une tiere no masse lontane dal Friûl guviernât di Alessandra Guerra, che e cjalave cun bon voli ae Austrie di Jorg Haider. «Vuê, tal lôr puest a son Salvini e Kurz, ma lis robis no son cambiadis», al siere Avoledo. «Al sarès za alc che i furlans si inacuarzessin, come che ur domandave Pasolini, di vê une storie. E chest za ju judarès a jessi plui fuarts e braurôs cuintri di chei che a vuelin doprâju». E magari cussì, une dì a rivaran a fâ un “sium” su lôr avignî, sperìn un tic plui libar e positîf a pet di chel de «utopie ambigue» di Furland. ❚
Walter Tomada
INCHIESTE: IL FRIÛL CHE AL VIGNARÀ. La Patrie tant che une Disneyland grandonone li che ogni dì si recite la storie............
Friûl indipendent


text:
divendres, de març 23, 2007
First round: dut mâl
Beh, fin cumò o vevi di provâ 3 esams (bon, un complet e doi mieç esams) e son lâts ducj mâl... bad bad luck e cussì mi tocjarà passâ ancje Pasche a studiâ... cuissà se la prossime Pasche e sarà plui cuiete... un al spere simpri. Mi displâs soredut par chel complet, che al è un biel pôc di studiâ... comunicazions eletrichis di **************. Îr di sere, za che o vevi la machine, par smaltî la delusion, o ai cjapât sù cun luca e sin lâts prime ca parsore, san luche e sù fin a Sasso Marconi... poi drets fin a Vignola. a son biei puescj, ducj un tic ondulâts, e cjiscjei glesiis e palaçs medievâi par dut. E dut a pôcs chilometris, no plui che lâ su a Udin. Mi plasin masse i colli. Vêju lì a doi pas, salvadis, ma ben tignûts. Biel. Ah al è tornât il frêt comunque
Etichetis: esplorazions, seradis, universitât
diumenge, de març 11, 2007
Cuasi esams
O ai finalmentri cambiât il model dal blog, cumò o dopri chel gnûf che al è fat propit ben... dut visuâl, no si à di meti man al codiç. Biel. Mi plasin ancje chescj gnûfs colôrs. Po ben, intant o soi rivât a la ultime setemane di lezion, la prossime. Dopo esams. Aromai ducj a son impuartants, ancje parcè che a son pôcs ... ma se va ben cumò tra Març e Avrîl o soi metût ben. Se no, amen. Mi stoi simpri plui apassionant a Linux. Al va ben, al è biel e alternatîf. Varai di scomençâ a dâ une man cu la programazion. E je une cuestion di scomençâ, dopo tu vâs indevant. Îr soi stât a zuiâ di basket tal playground come chei vêrs. Difat o soi dut disfat vuê. Pazience. Cumò o mangji alc e dopo studiâ e studiâ e studiâ. Ah, e je rivade la primavere comunque. O nol è mai rivât l'unviar
Etichetis: informatiche, universitât
Subscriure's a: Missatges (Atom)


text:
12 aprile 2013
Dialogâ a cuatri voi
Adriano Piuzzi, vuê candidât pe Regjon, che mi à clamât te sô zonte comunâl (te foto, un moment de serade organizade di Piuzzi a Cjasesole, lunis passât).
Cul timp o ai vude la ocasion di cognossi Renzo Tondo che mi à clamât a vore come so segretari e tai agns che o ai lavorât in Regjon o ai imparât cemût che e funzione cheste istituzion. E simpri ta chescj agns o ai imparât a cognossi un pôc di plui ancje il mont de agricolture grazie al assessôr Violino, ancje lui in corse pal consei regjonâl, che mi à ufiert il compit di direzi Tiere Furlane. Tal stes timp, continuant a interessâmi di temis come la identitât e la lenghe furlane, o ai prime colaborât cul President Strassoldo, che tant al à fat su chescj temis, e dal 2008 al 2012 o soi stât clamât dal President Fontanini come component dal CdA de Arlef.
E se o sarai elet in Consei provinciâl o fasarai in maniere di meti a servizi dal gno teritori chescj rapuarts par garantî un dialic atent e diret tra lis istituzions.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
Cul timp o ai vude la ocasion di cognossi Renzo Tondo che mi à clamât a vore come so segretari e tai agns che o ai lavorât in Regjon o ai imparât cemût che e funzione cheste istituzion. E simpri ta chescj agns o ai imparât a cognossi un pôc di plui ancje il mont de agricolture grazie al assessôr Violino, ancje lui in corse pal consei regjonâl, che mi à ufiert il compit di direzi Tiere Furlane. Tal stes timp, continuant a interessâmi di temis come la identitât e la lenghe furlane, o ai prime colaborât cul President Strassoldo, che tant al à fat su chescj temis, e dal 2008 al 2012 o soi stât clamât dal President Fontanini come component dal CdA de Arlef.
E se o sarai elet in Consei provinciâl o fasarai in maniere di meti a servizi dal gno teritori chescj rapuarts par garantî un dialic atent e diret tra lis istituzions.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
Nessun commento:
Iscriviti a: Commenti sul post (Atom)


text:
Solstizi
Il solstizi in astronomie al è definît tant che il moment che il Soreli al cjape, intal so moviment aparent dilunc de eclitiche, il pont di declinazion massime o minime. Il fenomen al è dovût ae inclinazion dal as di rotazion terestri rispiet ae eclitiche; il valôr di declinazion zontade al coincît cul angul di inclinazion terestre e al varie cuntun periodi di 41.000 agns tra 22.1° e 24.5°.
Il Soreli al cjape il valôr massim di declinazion positive intal mês di Jugn in ocasion dal solstizi di Istât boreâl, biel che al cjape il massim valôr di declinazion negative in Dicembar, in ocasion dal solstizi di Invier boreâl, corispondent al Istât intal emisferi austrâl.
Di un esam di une tabele dai timps dai solstizis si pues verificâ che il fenomen al ritarde di cirche sîs oris ogni an (5 oris, 48 minûts e 46 seconts pe precision), ma si torne a justâ ogni cuatri agns, in consecuence dai agns bisescj, introdusûts propit par evitâ un sbrissâ progressîf des stagjons tal calendari. Par vie di chestis variazions al pues capitâ che il solstizi astronomic al coli ai 20 o ai 21 di Jugn pal Istât intal emisferi Nord o ai 21 o ai 22 di Dicembar pal invier intal emisferi Nord.


text:
SETEMBAR – PRIME PAGJINE. EDITORIÂL – In Regjon a àn voie di fânus fâ la fin dai cunins te padiele / La scuele furlane si prepare a vê un biel trop di insegnants di fûr Regjon: ve parcè / VIERS IL FRIÛL. Ancjemò frenadis di bande dal stât talian par vê Sapade in Friûl / PAGJINE 2 – Il president de Assemblee de Comunitât Linguistiche Furlane Navarria: «Cumò i nestris rapresentants a àn di fâ i conts considerant la identitât un fatôr diriment des lôr sieltis» / Al inizi a jerin in 12, in curt a saran 80: la situazion des adesions ae Comunitât / PAGJINE 3 – RAI par furlan? nancje tai siums. Ni dal Stât, ni dai “nestris” parlamentârs / Lis reazions dai politics sui media regjonâi / 11m Concors di Tescj pal Teatri in Lenghe Furlane de ATF: la consegne dai lavôrs pai 31 di Dicembar / PAGJINE 4 – Gaelic di Irlande, la lenghe super tutelade che e riscje di sparî: cuant che il “status” nol baste / Gaeltacht, lis “isulis” li che si fevele il gaelic de isole irlandese / IL COMENT. Il rûl di une lenghe / PAGJINE 5 – Cuant che il paron di Terna i disè a Tibaldi: «Nissun mi à mai domandât di intierâ l’eletrodot» / A Çurçuvint al va indenant il progjet ‘Une bibie sot il cîl’ / PAGJINE 6 – In Cornualie tabelis bilengâls tes stazions di polizie: cuant che la politiche linguistiche e pues jessi “a cost zero” / Storie dal taramot platade, Igor Londero: “La storiografie e varès di jessi une arme par dreçâ tuarts” / PAGJINE 7 – La Amazon cjargnele che e puarte la spese tai paisuts / I torments no cessin / Eletrodot: nissune posizion radicâl iperambientaliste, ma dome considerazions e indicazions di sintiment / PAGJINE 8 – SLOVENIE. Daspò di un an dificil, il turisim sloven al cres intal 2015 / FRIÛL EUROPE. Cirî il Friûl e cjatâ la Europe, cirî la Europe e cjatâ il Friûl / Paîs Catalans: presentât il rapuart sociolinguistic sul 2014 / PAGJINE 9 – Chei di “Felici ma furlans” in trasfierte al Piccolo Teatro Grassi di Milan. E a ’nt preparin altris / Svolte Pop par Priska, ma dome cuntun toc par furlan: il gnûf disc / SIMPRI BOGNS. Vigji Dal Piçul, Storie di Sanzòrç di Noiâr, (cence date) / ZODIAC FURLAN. Vergjine / PAGJINE 10 – IL GRANT LUNARI DAL FRIÛL. Setembar / IL FERÂL. Une zornade tal palaç / PAGJINE 11 – La Costituzion Messicane cumò e je bilengâl: la traduzion Spagnûl-Maya finide dopo agns / Seste edizion dal premi bienâl di poesie “Tracanelli”: la consegne pai 30 di Setembar / In Bretagne, la repression de France cuintri de riunificazion / 150 agns fa e je stade concuistade la piche de mont Colians, la plui alte de Patrie / Par no smenteâsi dal Nepal / PAGJINE 12 – A TU PAR TU. Ce che a disaressin dal Friûl di vuê, chei che a àn fat la sô storie. Da pît de cleva cun Siro (Siro Angeli) /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
O sin jenfri la prime e la seconde vuere mondiâl; Zuan, il sofêr, al ricêf une propueste dal Ministeri dal Estar talian: al covente un come lui che al cognossi la lenghe e l’ambient rus. Si trate di lâ a cjoli dai diplomatics a Rome e po ancje a Parigji. Une grande file di machinis e sarès lade vie fintremai a Moscje par une mission di afârs. Lui al acete e il viaç al scomence. Dopo cjamâts sù i diplomatics a Rome e po a Parigji le comitive si bute viers le Polonie e po e jentre in Russie. Là, dome une strade, drete, lungjonone, cence fin e ogni tant, in cualchi slarc de foreste, une cjase o un gabiot in lontanance, che i murìnte chel fîl di bruseghin che al sint te bocje dal stomi.
Dopo doi dîs di chê strade, che i pareve un vier solitari, une matine buinore la machine e tache a fumâ, di sigûr e mancje l’aghe tal radiatôr. A Zuan e ae compagnie i tocje fermâsi, bisugne lâ in ta chê cjase che si viôt la jù in lontanance, tal mieç dal bosc, a cjoli la aghe di meti tal burat.
Al va jù a pît par chê strade Zuan, cu la sperance di cjatâ l’aghe e cu la pene di no savê cui che si pescje, che si mostre denant, lu ingnervosìs no pôc!
…al mancjie nuie par rivâ, po dal troi scûr di colp un slarc, Zuan, alçant i voi, al viôt li denant di lui un frut, soç di pantan fin tai cjavei, che lu cjale scaturît… Alore lui si svicine e al pense che al à denant dome un canai… in Rus lu salude, po i domande di vê un pôc di aghe pal motôr. Alore il frut, dûr di muse e scaturît, si zire viers siò pari che intant al si jere fat dongje, lu cjale tai voi e i domande par furlan: «Pai… ma ce lenghe mai fevelial chest chi?!»
ispirât di un storie sintude contâ


text:
A son tancj, soredut int di une cierte etât, ma, un pôc a sorprese, no dome cristians cui cjavei blancs. A van ogni Sabide soresere, aes sîs dopomisdì, intal Oratori de Puritât a Udin par sintî la Peraule dal Signôr, par furlan. Une tradizion che e va indenant di agns cul jutori de Arcidiocesi e che e viôt ogni volte un predi diviers a tignî sù messe e une corâl diferente a cjantâ (chest an a son passadis 30). Ai 25 di Mai e je stade la ultime messe prime de fermade pai mês estîfs (si torne a scomençâ la prime Sabide di Otubar) e tante int no a volût pierdi l’apontament: anzians, cubiis maridadis cui fîs, cualchi zovin. A dî messe alì, a son passâts un grum di predis di dût il Friûl, di bonsignôr Rizieri De Tina (Nimis) fin pre Vezzio (Salt di Paulêt); di pre Adolfo Volpe, fin bonsignôr Giuseppe Baldàs, diretôr dal centri missionari de Diocesi di Gurize. La ultime celebrazion de stagjon e je tocjade a pre Davide Larice, un di chei predis combatîfs e ferbints, fondadôr de comunitât Micesio par judâ i zovins che a àn fastidis di droghe e alcul.
Al è singolâr sintî celebrâ messe par furlan: lis formulis dal rît uficiâl a sunin scletis, ven a dî “crevâ il pan” o ben sintî dî “la Madone un grumon sante”. Al sarà forsit parcè che no si è plui usâts a sintî fevelâ par furlan in situazions uficiâls, ma cuant che e rive la predicje, sintîle in lenghe furlane e je dute une altre robe: al somee di tornâ intun paîs, di jessî comunitât, che e cjate un pont di riferiment inte Glesie, “la Glesie che je di Rome, di Alessandrie e di Aquilee” al à dit il predi. “Il mont di vuê si ten sù su stupideçs e imbrois – al à tonât pre Larice tal sermon -, si jemple di marcjanzie e fufigneçs e al cîr di copâ la Domenie e cun jê la Santissime Trinitât. Ducj i cristians, no dome chei 150 mil che a àn firmât la petizion, a àn di impegnâsi in chest moment par liberâ il dì di fieste e dismenteâ, di Domenie, lis catedrâls dal marcjât. Se di no – al à continuât -, la Domenie invezit di jessi zornade di pâs, e devente zornade di publicitât: si torne a meti il vidiel di aur tal puest di Diu: bisugne puartâ vie la Domenie dal materialisim e des multinazionâls”.
Daspò recitât il Credo e il Pari
Nestri, la messe je lade indenant,
fin al finâl “Il Signor al sedi cun voaltris” “E ancje cun te” (ah, ce biele sensazion di famee, dai dal tu al plevan). Ma finît di cjapâ messe, la int no je lade vie: si è fermade culì, in chel lûc bielonon che al è l’Oratori de Puritât, insiorât cui frescs di Giambattista e Giandomenico Tiepolo, a scoltâ la corâl di Muçane, intant che oms e feminis che a passavin denant dal Oratori o par vie Sant Francesc, sintint cjantâ, a jentravin par viodi, plens di curiositât. Jenfri la int che e je stade a messe, forsit il plui zovin al jere un fantat di 29 agns, di Udin: “O ven spes a cjapâ messe par furlan – al à dit Stefano Filipponi –; cause, o merit, di mê mari e di gno pari che mi àn puartât cun lôr. Mi plâs sintî messe te mê lenghe, o ven plui vulintîr achì che no a chê par talian. Un pôc par conservâ la nestre tradizion, la nestre identitât e un pôc parcè che mi pâr che lis predicjis dai predis che a vegnin a dî messe achì a son plui bielis, plui vivarosis: peraulis risoludis che a fasin pensâ”.
Ancje Claudia, Lucia e Bruno a son di Udin, ma son un pôc mancul zovins di Stefano. Lôr a cjantavin te corâl dal Domo e propite cun chê corâl a son stâts a cjantâ ancje intal Oratori, dulà che cumò a tornin spes, par sintî messe par furlan. Se i domandais: “Ise simpri dute cheste int achì?” lôr a rispuindin che pal solit a nd è ancje di plui. “O vignìn achì – a àn dit –, parcè che al è l’unic puest dulà che a fasin la messe par furlan, une robe che e rapresente la nestre tiere. Cussì la funzion e à plui sintiment, nus ricuarde i nestris gjenitôrs”. ❚
✒ Alessia Pilotto
La Sabide di sere Udin e je plui furlane cu la messe te glesie de Puritât............
A son tancj, soredut int di une cierte etât, ma, un pôc a sorprese, no dome cristians cui cjavei blancs. A van ogni Sabide soresere, aes sîs dopomisdì, intal Oratori de Puritât a Udin par sintî la Peraule dal Signôr, par furlan. Une tradizion che e va indenant di agns cul jutori de Arcidiocesi e che e viôt ogni volte un predi diviers a tignî sù messe e une corâl diferente a cjantâ (chest an a son passadis 30). Ai 25 di Mai e je stade la ultime messe prime de fermade pai mês estîfs (si torne a scomençâ la prime Sabide di Otubar) e tante int no a volût pierdi l’apontament: anzians, cubiis maridadis cui fîs, cualchi zovin. A dî messe alì, a son passâts un grum di predis di dût il Friûl, di bonsignôr Rizieri De Tina (Nimis) fin pre Vezzio (Salt di Paulêt); di pre Adolfo Volpe, fin bonsignôr Giuseppe Baldàs, diretôr dal centri missionari de Diocesi di Gurize. La ultime celebrazion de stagjon e je tocjade a pre Davide Larice, un di chei predis combatîfs e ferbints, fondadôr de comunitât Micesio par judâ i zovins che a àn fastidis di droghe e alcul.


text:
08 aprile 2013
Par une gnove economie
la associazion Scriptorium foroiuliense e organize la Zornade dal Patriarcje, une rievocazion storiche tal Cjistiel. Ta cheste zornade a fasaran ancje la premiazion dal prin cors di biele scriture, dulà che students di dut il mont a àn partecipât par imparâ a scrivi cu la plume come che a fasevin i amanuens. Dute cheste int e je rivade a Ruvigne di tantis bandis dal mont e cun entusiasim e tornarà tal sô paîs puartant no dome il ricuart ma ancje un tocut di Friûl, stant che mi àn contât che plui di cualchidun al à imparade ancje cualchi peraulute di furlan. Ma dongje di Ruvigne al è S.Denêl, e je Forgjarie e al è Maian e in ognidun di chescj paîs al è un altri esempli di puartâ: dome fasint sisteme tra lis risorsis di ducj i paîs, si rive a otimizâ lis risorsis e fâ cressi dut il teritori. Se o rivarai a jessi elet mi impegni par un confront costant e sistematic cu lis comunitâts, par potenziâ il sisteme locâl e presentâlu ancje a nivel internazionâl.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
Nessun commento:
Iscriviti a: Commenti sul post (Atom)


text:
1 1 Cjante des Cjantis, ch’e je di Salomon.
Brame d’amôr
2 Bussimi cu lis bussadis de tô bocje:
lis tôs cjarecis a son miôr che no il vin.
3 I tiei profums a son bogns che t’incjòchin,
bonodôr che si slargje al è il to non;
par chel lis fantatis ti vuelin ben.
4 Tirimi dongje di te, corìn!
Fasimi jentrâ, re, tes tôs stanziis:
o gjoldarìn e s’indalegrarìn par te,
o ricuardarìn i tiei amôrs plui che no il vin.
A àn propit reson di volêti ben!
Celebrazion amorose
5 O soi scure ma biele,
fiis di Gjerusalem,
come lis tendis di Kedar,
come lis tendinis di Salomon.
6 No stait a bassilâ s’o soi scurute:
mi à scuride il soreli.
I fîs di mê mari si son inrabiâts cun me;
mi àn metude a tignî di voli i vignâi,
ma il gno, il gno vignâl no lu ài lafè tignût di voli.
Ricercje d’amôr
7 Disimi, morôs dal gno cûr,
dulà vastu a passonâ il trop?
Dulà lu fasistu polsâ sul misdì,
par no jessi come une che si tapone
apene ch’e viôt i trops dai tiei compagns?
8 Za che no tu lu sâs, biele plui che no dutis lis feminis,
va daûr des talpadis dai trops
e mene a passon lis tôs cjavrutis
adalt, dongje des tendis dai pastôrs.
Vision amorose
9 A di une cjavale sot dai cjârs dal faraon
o vuei metiti a pâr, amie mê!
10 Biei a son i pomui de tô muse framieç dai rincjns
e il to cuel contornât di corais.
11 O fasarin par te rincjns d’aur
puntinâts d’arint.
Union
12 Biel che il re al è tal so ripâr,
il gno profum al slargje il so bonodôr.
13 Il gno ben al è par me tant che un sacut di mire,
al passe la gnot jenfri i miei pez.
14 Il gno ben al è par me tant che un rap di Kofer,
tai vignâi di Engadi.
15 Ce biele che tu sês, amie mê, ma propit biele:
i tiei vôi a son colombis.
16 Ce biel che tu sês, gno ben, ma propit ninin.
Ancje il nestri jet al è in flôr.
17 I trâs de nestre cjase a son di cedri,
e il nestri sufit di cipres!


text:
«A son claps / come lis peraulis / peadis / a une tiere, / slissadis de aghe / come une cjarece / e di fûc / cuant che il soreli / al bruse. / Claps / che il timp / nol consume / come il spirt / di un sintiment / che al reste / par simpri / come piere / no strussiade / de buere / che e stralûs / tal rai di lune»
Chest il test de prime poesie (ripuartade ancje in cuarte di cuviertine) di cheste racuelte che i da ancje il titul a dut il libri. Un libri elegant e ben curât, editât par cure dal Istitût Achille Tellini di Manzan, inte sô golaine Leteradure.
Egle Taverna e inricjìs cussì doi filons de poesie furlane: chel dal Friûl di soreli jevât e chel de poesie al feminin, che za al cognòs lis vôs ferbintis di Novella Cantarutti, Elsa Buiese, Nadia Paoluzzo, Ida Vallerugo e ancje chê resinte di Lussia di Uanis.
Cheste racuelte si presente in trê sezions, dôs di poesie e une di prosis. Lis primis cuarantecuatri lirichis a son nassudis par furlan e la autore nus da la traduzion taliane (e par dôs ancje une biele traduzion par spagnûl); chês altris dodis a nassin par talian e a son stadis voltadis par furlan. E infin, siet contis in prose inte dople version furlane e taliane.
I argoments a son chei che za si cjatin in dute la produzion poetiche di Egle, vâl a dî la nature, prime di dut, cjalade cun voli naif, scuasi di frut pront a maraveâsi in rimpet dai spetacui che jê e je buine di ufrînus (o segnalarès in particolâr, di chest pont di viste, la poesie Avrîl di p. 81); leât cun chest argoment al è chel de nostalgjie pe infanzie, dal displasê pe pierdite di un mont, chel de civiltât contadine, che nol è plui, cancelât di un progrès che no simpri al à rispietât la culture, la lenghe e nancje cualchi volte la dignitât de persone. Leade al cori des stagjons e je ancje une altre tematiche, chê de liturgjie, vâl a dî des fiestis o solenitâts religjosis che a compagnavin i moments de vite des personis.
Il libri al è insiorât di ben cuatri introduzions: chê di Luîs Gjeromet, president dal circul Tellini, chê dal sindic di Migjee (paîs di divignince de autore, mai dismenteât), chê dal president de Casse rurâl di Caprive, Fare e Lucinins e chê di Odorico Serena, come simpri robuste, documentade e plene di riferiments culturâi sigûrs.
In plui, ancje la Taverna stesse e introdûs la sô vore, mostrant ce che e je, pal so mût di viodi, la poesie.
✒ Laurin Zuan Nardin
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Pe scuele furlane ancje chest an a saran a disposizion i fonts dal bant dedicât ae istruzion de Fondazione Friuli. Il bant istruzion de Fondazion Friuli al è stât presentât in Fevrâr in video conference. La dotazion dal bant e je di 600 mil euros e lis domandis des scuelis, sedi publichis che paritariis, a son stadis presentadis dentri dal mês di Març. Tal bant si conferme la poie ai progjets che a tocjin la alternance scuele/lavôr – ancje se penalizade des restrizions sanitariis –, i fonts par comprâ dotazions tecnologjichis cul potenziament dai laboratoris, chei pes furniduris sportivis, e il sostegn ai progjets pal potenziament des competencis linguistichis. Il bant 2021 al introdûs pe prime volte la poie ai progjets par contrastâ il disasi tra i minôrs e ancje tra i il personâl scolastic, che al è cressût propit par vie de emergjence sanitarie e dal distanziament sociâl.
◆ «La sospension des lezions in presince – al à dit il president de Fondazione Friuli Giuseppe Morandini – e la rivoluzion inviade cu la Dad a àn manifestât di une bande la mancjance di dotazions tecnologjichis e di chê altre a àn aumentât lis formis di disasi fra i minôrs. Cun chest bant o volìn sostignî iniziativis indreçadis a frontâ il contest cun rispuestis rapidis». Ae presentazion dal bant e jere ancje la assessore regjonâl pe formazion e pal lavôr Alessia Rosolen: «La pandemie – e à dit – e à savoltât il concet di didatiche, imponint di imagjinâ modei cence la presince fisiche tai spazis tradizionâi: l’obietîf al è fâ in mût che chescj mês di Dad a sedin propedeutics a proietânus bande une gnove dimension de istruzion dulà che lis aulis scolastichis e i laboratoris virtuâi a convivin garantint il dirit al studi a ducj. Il 2020 nus lasse in ereditât, tra chês altris robis, la cussience che la pandemie e à procurât feridis profondis e dolorosis tal setôr de istruzion, e che a coventin invistiments consistents». Ancje par chest bant 2021, la Fondazione e pues contâ sul supuart di Intesa Sanpaolo: «In graciis dal font Impact – al à dit – Intesa Sanpaolo e à metût in cjamp diviersis iniziativis par lâ incuintri aes fameis e ai students, che par vie de emergjence sanitarie a àn scugnût cambiâ il lôr mût di imparâ e di stâ daûr aes lezions». ❚
Un jutori impuartant pe inovazion tes scuelisPiero Cargnelutti
Pe scuele furlane ancje chest an a saran a disposizion i fonts dal bant dedicât ae istruzion de Fondazione Friuli. Il bant istruzion de Fondazion Friuli al è stât presentât in Fevrâr in video conference. La dotazion dal bant e je di 600 mil euros e lis domandis des scuelis, sedi publichis che paritariis, a son stadis presentadis dentri dal mês di Març. Tal bant si conferme la poie ai progjets che a tocjin la alternance scuele/lavôr – ancje se penalizade des restrizions sanitariis –, i fonts par comprâ dotazions tecnologjichis cul potenziament dai laboratoris, chei pes furniduris sportivis, e il sostegn ai progjets pal potenziament des competencis linguistichis. Il bant 2021 al introdûs pe prime volte la poie ai progjets par contrastâ il disasi tra i minôrs e ancje tra i il personâl scolastic, che al è cressût propit par vie de emergjence sanitarie e dal distanziament sociâl.


text:
Par un om che al à passat la sô vite a tirâ sù mûrs, palaçs, dighis e gratecîi, rivâ sul plan plui alt, là sù dulà che dut si viôt e dut al è dongje nol à di vêi fat pôre. Arrigo Collavino al è muart a 86 agns a Windsor citât dal Ontario in Canadà. La brute notizie e je rivade in pocjis oris di ca dal Ocean, strenzint intun unic corot la int che e vîf sui doi grancj flums de sô vite: il Tiliment e il Detroit.
Imediadis lis reazions dal sô paîs, la biele Muris sot de Mont di Ruvigne, dulà che Arrigo i tignive a tornâ par ricurdâ la sô infanzie, la sô famee, i siei amîs. La stampe locâl e à dât grande rilevancea cheste pierdite, descrivint la vite e lis oparis di chel om partît cun so fradi Mario tal 1951 pal Nord Americhe, che cun capacitât e inzegn al à puartât la sô dite di costruzions tra lis plui famosis dal Canadà, dai Usa e no dome: ultin al è l’impuartant lavôr pal dopleâ il Cjanâl di Panama.
Ai onôrs des cronachis i Collavino a son rivâts cuant che – cjale ancje la Patrie dal Friûl di Avost 2009 – la lôr “Collavino Construction Company” e à vinçût l’apalt par tirâ sù i 104 plans de “Freedom Tower” la gnove braurose tor de libertât che e sta nassint tal puest des “Twin Towers” di New York. Tal mês di Lui il lavôrs di costruzions dal grês a son rivâts sul cuviertt e i lavors dai internis e de façade di veri a varessin di finî tal Autun dal 2013 cuant che daûr de la promesse dai Collavino sul penon e varès di jessi metude la bandiere de Patrie, tornant a cjapâ la biele tradizion furlane di celebrâ la fin dai lavors e il licôf de proprie cjase cuntune frascje sistemade in bande al camin.
O sin sigûrs che dal alt, Arrigo Collavino al slungjarà la sô man par sistemâ il grant toc di tele blu cu la acuile patriarcjine e ta chel moment la piçule Muris e la grande New York a saran leadis plui che mai di une sflandorose idee di libertât.
Mandi Arrigo! ■
DANIELE MARTINA
IL FRIÛL FÛR DAL FRIÛL. Arrigo Collavino al è lât sul plan plui alt............
Par un om che al à passat la sô vite a tirâ sù mûrs, palaçs, dighis e gratecîi, rivâ sul plan plui alt, là sù dulà che dut si viôt e dut al è dongje nol à di vêi fat pôre. Arrigo Collavino al è muart a 86 agns a Windsor citât dal Ontario in Canadà. La brute notizie e je rivade in pocjis oris di ca dal Ocean, strenzint intun unic corot la int che e vîf sui doi grancj flums de sô vite: il Tiliment e il Detroit.


text:
Colôr ros tant che un pomidoro, colôr narançon tant che une carote, colôr neri tant che la scusse de melanzane… Sì, bon, ma sino propit sigûrs?
Chê maraveose e fantasiose mari che e je la Nature nus à furnît une palete vivarose par tacâ fin di piçui a cjapâ confidence cui colôrs dal mont, a scomençâ des robis che o vin tal plat. Tant che a son colôrs che a cjapin il lôr non propit di cualchi pome, tant che il narançon o il ros cjariese. E tant che – ben prime che la industrie si inventàs i colorants artificiâi – simpri de Nature a rivin i colorants alimentârs fondamentâi: il caramel dal zucar pal colôr maron, la clorofile des fueis pal vert, il betacaroten par zâl e narançon, lis scussis di cerniculis par violet e blu… Pratichementri, un arc di Sant Marc li pront dal frutarûl…
VaRIETÂT_ A ben cjalâ, però, cheste palete no je propit compagne in dutis lis bandis dal mont, parcè che al baste lâ in feriis in cualchi paîs forest par discuvierzi che une agriculture diferente e prodûs ingredients diferents, e se par nô i pevarons a son zâl brilant, ros penç o vert scûr, al baste rivâ in Slovenie par discuvierzi che par lôr i pevarons a son di colôr ravost clâr e vert smamît. “Paîs che tu vâs”… colôrs che tu cjatis, al vignarès di dî.
Ma ancje chenti o sin in cualchi maniere usâts a vê a ce fâ cun pomis o verduris che o cognossìn in formis (e colôrs) diferents, une varietât che no nus fâs maravee, ma invezit dal dut normâl. Tant che la cevole (di simpri di sielzi tra blancje o zale), la coce (cu la scusse verde o narançon te forme taronde o colôr savalon rosât in chê “violin”), la ue (blancje, rosade o nere), i meluçs (dal vert al ros, passant pal zâl), e parfin lis cartufulis (a paste blancje cu la scusse savalon o zale cu la scusse moronite, o fintremai chê varietât violute, plui sauride e cuntune paste mancul farinose).
In agriculture dutis chestis varietâts si clamin “cultivar”, a son variants che a saltin fûr o par nature (daûr la cualitât de tiere e dal clime) o par lavôr di selezion dai contadins. E a son robis che, a ben cjalâ, a puedin fâ discuvierzi dut un mont, par savôr, colôrs, manieris di doprâlis, ricjece nutritive e fantasie tal preparâlis.
CULTIVAR_ Di cualchi an in ca – potence dal marcjât – si stin usant a cjatâ tal negozi dongje di cjase cualchidune di chestis “cultivar” plui origjinâls, e nol è cussì strani puartâsi a cjase melons zâi di scusse e blancs di polpe, cevolis violutis (la preseade “cevole di Tropea”), melanzanis blancjis verglemadis di violut clâr (stes savôr ma consistence plui penze, miôr di fâ su pe gridele), e fintremai – no dome tal negozi, ma ancje tai orts furlans – pomidoros zâi o verglemâts di neri (il “neri di Crimee”). O come lis sorprendentis carotis neris, che a maglin tant che une jerbe rave ma che par savôr e consistence a semein aes nestris carotis narançon (nestris par mût di dî: pôcs a san che la varietât de carote narançon e je une “cultivar” creade dome tal secul XVIII in Olande, par onorâ la dinastie dai Orange, e che prime in Europe il colôr de carote a nol jere dal sigûr cussì definît…).
Esperiments_ Di prin bot al ven di pensâ che a sedin “americanadis”, prodots industriâi coltivâts in maniere intensive che no dan trop afidament pe cualitât. E intun grum di câs al è cussì: a son tancj i esperiments agricui industriâi, che a àn a ce fâ pôc dome avonde cuntune maniere sane di coltivâ (baste pensâ a cierts prodots “bastarts”, codogns ibridâts cui meluçs, pierçui cun nons esotics, fintremai la angurie scuadrade, pensade plui par otimizâ il traspuart che il savôr…).
Ma nol è par fuarce dit, baste documentâsi, e Internet al è fat par chel: a son “cultivar” – tant che la carote violute – che a esistin di simpri, anzit forsit a son une version plui “origjinâl” dal prodot che nô o cognossìn. Un prodot che magari nol sostituìs chel di chenti, ma che – sa nol è vendût come une raritât o une primizie strane, a presit spropositât – al pues jessi une maniere fantasiose e inteligjente di variâ la proprie diete. Par colôr, parcè che scugnint mangjâ in diete la solite salate, nuie di miôr che cjatâ une maniere di fâ cambiâ muse ogni dì al plat. E ancje par valôrs nutritîfs, parcè che colôrs difarents a vuelin dî un caric diferent di vitaminis e di sâi minerâi, e nol è nuie di plui salutâr che assimilâ la plui grande varietât di vitaminis che la Nature nus da. ■
Margherita Timeus
CUSINE. Colôrs de nature............
Colôr ros tant che un pomidoro, colôr narançon tant che une carote, colôr neri tant che la scusse de melanzane… Sì, bon, ma sino propit sigûrs?


text:
La cariere di scritôr di Tam e tache par passion, za di fantat, e i prins scrits a son par talian, po dopo la frecuentazion dai studis di onde furlane e il sburt di cualchi amì apassionât lu puartin a scrivi par furlan, cualchi volte te coinè, altris voltis te varietât di Pavie o di Selvucis: i siei paîs che a son ancje un dai ambients plui vîfs li che si scjadenin i siei siums e i siei inzirlis leteraris.
Dopo dai prins esperiments, la vitorie dal premi Sant Simon, chê de Mostre dal Cine Furlane tal concors par senegjaturis, la partecipazion a Tananai, la publicazion di Sense, fintremai la vitorie dal premi a Musiche Furlane Fuarte tal 2008 a fasin di lui un dai artiscj plui vîfs e interessants dal panorame culturâl furlan: une definizion che e va cuintri de sô timidece, ma che si capìs se si lu viôt in azion in cualchi leture o performance.


text:
07 agosto 2007
Ce blogarins chescj furlans! Carrozzo
E dopo vê anunciât la nassite di Internazionalitari ve ca un altri blog dut par furlan: chel di Sandri Carrozzo (tal spielut de foto) che cumò al vîf tra Friûl e Catalogne.
Une sorte di diari di viaç, ma no dome: "O ai metût sù chest blog par condividi cu la famee e cun ducj i amîs lis fotos dai puescj li che o voi" al dîs Sandri, che al continue "In bande o podês cjatâ ancje altris informazions e leams su ce che o fâs, che o scrîf, che o publichi..."
O soi propit content che al sedi dut chest sflurî di blog in Marilenghe!
Une sorte di diari di viaç, ma no dome: "O ai metût sù chest blog par condividi cu la famee e cun ducj i amîs lis fotos dai puescj li che o voi" al dîs Sandri, che al continue "In bande o podês cjatâ ancje altris informazions e leams su ce che o fâs, che o scrîf, che o publichi..."
O soi propit content che al sedi dut chest sflurî di blog in Marilenghe!
Nessun commento:
Iscriviti a: Commenti sul post (Atom)


text:
Tal moment de emergjence, lis filieris agroalimentârs – ancje se in soference – a son simpri restadis in vore. La stesse robe e à fat la filiere vitivinicule che aes “lidrîs” e à la ativitât dai vivârs e che in Friûl si fâs un vant de presince dai Vivârs Cooperatîfs di Raussêt (Vcr), la plui impuartante struture di produzion di risits dal mont. Tai prins 4 mês dal 2020, i Vcr a calcolin di vê vude une riduzion des venditis – rispiet aes previsions – di cirche il 15%, cun 2-3 milions di risits in mancul vendûts sul marcjât talian. La pandemie, par variis problematichis, e à sburtât un grum di roncârs di France, Cravuazie, Portugal e Spagne a disdî i ordenatîfs. La stagjon dai implants si è incrosade cu la mancjance di lavoranzie, cu lis dificoltâts logjistichis di movimentazion de marcjanzie jenfri i diviers Paîs, e cun chês te gjestion des personis.
◆ I Vcr no àn vût problemis particolârs di consegne se no chei leâts al fat che, par cierts Paîs forescj, i presis di traspuart a son deventâts cuasi doplis. Ancje i vivariscj europeans a àn vivût i stes problemis parcè che tai 27 Paîs de Ue a son stâts 50-60 milions di risits no vendûts. In Italie, lis venditis a àn vude une ande regolâr in Meridion, là che i implants dai vignâi a son stâts fats ae fin dal Invier e sul tacâ de Vierte. Tal setentrion, invezit, si è regjistrade une diminuzion dai implants programâts, soredut tal Nord Ovest che al è stât une vore colpît de pandemie. Al è, dut câs, dut un setôr che nol mole, a disin tai Vcr, animâts di une grande passion e de convinzion che l’invistiment tai vignâi al è di considerâ simpri intune vision di tiermin medi o lunc. I vivariscj a àn metût jù i implants come di program ancje intune situazion di inciertece. La pandemie e sta di gnûf svicinant i consumadôrs al vin e ju sta orientant su prodots cun presits plui bas di une volte.
◆ La sierade dal Ho.re.ca. (il setôr dai hotel, dai ristorants, des cafetariis) e à causât un cuintricolp aes aziendis che a furnissin chel toc di marcjât; invezit a somein jessi plui favoridis chês che a fasin riferiment ae Grande Distribuzion Organizade, che e regjistre venditis simpri in cressite, e chês che a àn potenziât la vendite in rêt. Dut chest, contribuiraial a dissegnâ gnovis strategjiis pal vignâl dal avignî? Dificil dîlu cumò. Tant al dipendarà de durade de pandemie. Il 2020 al sarà un an dificil che al slungjarà lis sôs ombris ancje tal 2021 parcè che, cuasi dongje de prossime vendeme, lis aziendis si cjatin ancjemò cun tant vin te cantine, cuntun marcjât interni in grande dificoltât e un export in pratiche fer. Chest, al è clâr, nol sarà masse di stimul par cui che al voleve implantâ robe gnove. Ma i Vcr non si butin jù: a son simpri vierts e dongje dai produtôrs, no dome pe vendite dai risits, ma ancje pe assistence tecniche e pes consulencis, ancje se no son stadis dadis di persone. E a laran indevant su chest troi. ❚
Lis lidrîs dal vin inte sfide de pandemieAdriano Del Fabro - diretôr dal bimestrâl “SoleVerde”
Tal moment de emergjence, lis filieris agroalimentârs – ancje se in soference – a son simpri restadis in vore. La stesse robe e à fat la filiere vitivinicule che aes “lidrîs” e à la ativitât dai vivârs e che in Friûl si fâs un vant de presince dai Vivârs Cooperatîfs di Raussêt (Vcr), la plui impuartante struture di produzion di risits dal mont. Tai prins 4 mês dal 2020, i Vcr a calcolin di vê vude une riduzion des venditis – rispiet aes previsions – di cirche il 15%, cun 2-3 milions di risits in mancul vendûts sul marcjât talian. La pandemie, par variis problematichis, e à sburtât un grum di roncârs di France, Cravuazie, Portugal e Spagne a disdî i ordenatîfs. La stagjon dai implants si è incrosade cu la mancjance di lavoranzie, cu lis dificoltâts logjistichis di movimentazion de marcjanzie jenfri i diviers Paîs, e cun chês te gjestion des personis.


text:
L’Istât al è passât e cun lui ancje la setime convention di «Ente Friuli nel mondo» che chest an e veve come titul «I zovins e la furlanetât tai agns 2000». Ai 31 di Lui a Maian, la relazion principâl e je stade di Bruno Tellia, sociolic de Universitât dal Friûl, che al à analizât i risultâts di un scandai difondût midiant dal sît Internet dal ent e publicizât sul so profîl di Facebook.
Come che il stes Tellia al à dit te premesse, chest al jere un campion no significatîf stant che il numar des personis che a àn rispuindût al jere condizionât: il cuestionari al jere dome su Internet e i destinataris, zovins di divignince furlane, a jerin utents dal social network. Duncje une nichie te nichie.
Ce che al à smaraveât di plui al è il tai che al è stât dât a la leture dai risultâts di chest scandai.
FURLAN? SIERÂT IN CJASE_ Tellia al à marcât plui voltis che il furlan al à di restâ «lenghe de intimitât», cuasi che puartâlu fûr di cjase al fos un element di vergogne. Cheste vision e je datade rispiet a lis atuâls normativis no dome dal Stât talian, ma ancje a nivel european e mondiâl che a garantissin la dignitât des lenghis propriis. Il stes Bruno Pizzul al à fat presint che e mancjave la version furlane des domandis. Cun di plui, a distance di cuasit 2 mês, sul sît dal ent a son inmò lis domandis, ma no si cjatin i risultâts
VALUSSI DOCET… DIU NUS VUARDI_ Ma la piês che si à sintût ta chê zornade al è stât l’invît che Tellia al à fat ai emigrants furlans, ven a stâi di metisi adun cun dutis chês altris associazions dai emigrants talians par meti insieme une macro identitât taliane. Pacifico Valussi (1813-1893) al veve inventade la definizion «piçule Patrie» (fevelant dal Friûl, in rapuart a une «grande patrie» che e varès di jessi la Italie…) e o viodìn che a distance di passe 100 agns chel model al continue a jessi doprât. O cjapìn at de «modernitât» de teorie, ma o preferìn cjalâ ai nestris principis di braure furlane, confuartâts dal fat che nus ven daûr, come che al à ricuardât ancje Christian Romanini tal so intervent di chê dì, un ciert Robert Jhonson, guru di nomee mondiâl e za consulent di Bill Clinton, Bill Gates e Micheal Jordan. Tra i siei principis al è ancje chel di “distinguisi par no estinguisi”. Si domandìn ce che al sarès sucedût se a vessin scoltât il consei di Tellia i tancj esemplis de nestre emigrazion, dispès nomenâts tant che virtûos, come in Canadà pal sucès che chê comunitât furlane e à concuistât (o tornìn a ricuardâ vulintîr la ministre Sandra Pizzolitto o il costrutôr Mario Collavino) o in Argjentine (cuant che tal 1876 il prin ministri de Argjentine Nicolas Avellaneda al pensave a une leç di imigrazion al à cirût cuâi che a podevin jessi i destinataris di chestis assegnazions di terens e i è stât rispuindût e conseât un popul che al steve tal nord Italie, ai confins cul mont austriac, e che si clamave (e si clame) «furlans»).
PAR NO SMAVÎSI_ Noaltris o preferìn stâ cun cui che fint in dì di vuê nol à volût smavî la identitât furlane. Cualchidun nus puedial acusâ di jessi ideologjics? Forsit, ma se al pues permetissal un docent universitari… pecjât che si vedi scugnût sintî chest intervent intune assemblee di un ent che al varès di difindi la identitât furlane tal forest.
Redazion
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
La nestre cuviertine e je un ricognossiment al poete furlan Pierluigi Cappello. A la sô bravure, a la sô grinte, a la sô voie di vivi, al so amôr par il Friûl. O cognòs Pier di tant timp, la sô liriche mi veve fulminât fin dal principi, ma ancje la prose le cjatavi plene di rigôr e armonie. Mi visarai simpri di cemût che al jere rivât a sintetizâ la storie dal Friûl pal spetacul dai «Cercaluna». Di chel toc di teatri al pues vignî fûr ancjemò un test scolastic di grant nivel. E o ai di dîi graciis par vê vinçût il premi Viareggio, par cont di dut il Friûl. Di vê dimostrât che o sin tiere di poetis e che un popul cence poesie o al è malât o nol esist.
Ma Cappello nus fâs un altri regâl, nus permet di slargjâ il voli su la part dal inteletuâl tal Friûl di vuê.
Intant cheste figure e je cambiade tal cors dai agns: se tal ’900 al jere sempliç savê cui che al podeve jessi incuadrât cun cheste muse, (il mestri, il professôr, l’artist, il critic di art e vie indenant), tal dì di vuê al devente plui dificil. Al somee che ducj a podedin considerâsi cussì. Al baste lâ al Grande Fratello, fevelâ di cuatri monadis che tu finissis sui gjornâi, a fâ l’opinionist.
No je plui duncje la distinzion tra lavôr manuâl e inteletuâl che e fâs la diference, e alore cui sono i inteletuâi e, soredut, chei furlans?
Si podarès dî chei che a studiin, e che, po dopo, de lôr esperience a rivin a fâ un struc di pinsîr che al è pussibil pandi in mût no setoriâl. Par fâ un esempli: Sergio Cecotti al è un fisic teoric, ma al pues dî la sô su tancj argoments, in maniere adate. Un altri esempli ancjemò: Maniacco e Sgorlon a jerin scritôrs che tes lôr oparis no si son sierâts dome suntun argoment specific, ma a son intervignûts sul mont e su la vite.
Pre Gilberto Pressac al jere un espert di musiche, ma cjalait su trops argoments che al à scrit.
Cualchidun al dîs che in Friûl il vêr inteletuâl organic, par dîle cun Gramsci, al è propit il predi. E la storie i da reson, al bastarès nomenâ Biasut, Marchet, Placerean e, insom, Beline.
Chê altre figure no pues no jessi che Pasolini, une vôs isolade in Friûl, refudade dai siei compagns di chenti, sopuartade di chei forescj, ma cussì fuarte di jessi profetiche.
Ce che nus à lassât il poete di Cjasarse e je ancjemò la fonde par il pinsîr di un Friûl braurôs dal so particolarisim, des sôs lidrîs. No dome lis poesiis, la academiute, ma il pinsîr politic su la autonomie.
Tal volum «Trilogjie tormentade» propit pre Toni si domandave il parcè che Pasolini a un ciert pont al veve finît di scrivi par furlan. «Finide un part di vite, la scuvierte di une dimension plui grande par podê jessi let e cognossût, la fuarce dal palaç roman?» Dutis domandis che Beline nol à rivât a rispuindi. Figurâsi jo.
Dome che o sai une robe e o speri intune altre.
Che Cappello al continuedi a jessi l’inteletuâl, onest e franc, che al è cumò, che al continuedi a scrivi e pensâ par furlan, cence suditance viers nissun. Po dopo la vite le decît ognidun par so cont, ma Pier, visiti che il Friûl al à bisugne di poetis. E tu tu sês un grant poete furlan.
DREE VALCIC
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Une robe che mi à fat simpri rifleti tes tantis voltis che mi à tocjât di lassâ la mê cjase e la mê int par lâ tal ospedâl, e je chê dal livelament che si opere tes personis. Di fûr un al pues jessi predi, mestri, avocat, diretôr, VIP. Li dentri, soredut dentri di se, al è crot come ducj. Al lasse su la puarte dal ospedâl dute la sô munture e lis sôs medaiis e i siei grâts e titui e si presente malât tra malâts, biadaç tra biadaçs. Inte cjase dai predis a Udin, i vevin lassât al vescul Pizzoni un apartament intîr, pal fat che al jere vescul, e lui al voleve in cualchi maniere comandâ o jessi tratât seont il so grât. Alore un predi vecjo i à dit: «Che al sinti, siôr vescul. Che nol stedi a crodi di fânus di uficiâl e di tratânus come fantarie. Chi no ‘nd è caporâi; chi o sin ducj te mierde!». Po stâi che un siôr o un VIP al vedi une stanzie plui biele o al vegni tratât cun plui rivuart, ma la pôre dentri di se e je compagne e ancje la malatie no fâs diferencis.
Cheste fragjiilitât e precarietât e à di jessi combatude e judade, par podê ricostruî un ecuilibri ancje se un pôc artificiâl. Chest al è il compit uman e cristian di chei che a àn la vocazion di esercitâ la opare di misericordie dal proviodi ai malâts, come che nus domande e nus comande il vanzeli (Mt 25). Une mission grande come e forsit plui di chê dal predi, parcè che il predi al tocje il cuarp dal Signôr platât tal sacrament, ma il miedi e l’infermîr al tocje il cuarp dal Signôr platât tal puar e tal malât, un cuarp vîf e dolorant. Une mission che e cualifiche, e nobilite, e santifiche une vite, se fate cun professionalitât, umanitât e cussience. Nol è gno compit insegnâ a altris il lôr mistîr. Mi permet dome di dîur, di dîus di tratâ il malât cun serietât e cun serenitât, cun veretât e cun sperance…
…Se la malatie e met ducj tun stât di fragjilitât e di precarietât, chest al è tant plui vêr e acentuât tal câs che il malât al sedi furlan. Parcè che al va dit che, se ancje si vîf, volint o nolint, simpri plui a nivel di mondialitât e di globalizazion, e reste simpri tal om chê component di fonde, chê carateristiche peculiâr, chê somatizazion des esperiencis passadis che si tramude in identitât di un popul. Une sorte di DNA che al è dificil, se no impussibil o inutil, liberâsi. Mi vês domandât se il furlan al à une maniere particolâr di patî. Il dolôr nol cognòs confins o nazionalitâts. Al va dit però che ogni persone e patìs a mût so e ancje ogni popul al à une sô maniere particolâr di frontâ il probleme dal dolôr. Parcè che al à une psicologjie, une tradizion, une esperience, une sensibilitât peculiâr. Nol è che il dolôr dal furlan al è plui grant di chei altris; al è che il furlan al è diferent e duncje al patìs in maniere diferente.
Prin di dut al è un popul usât plui al scûr che a la lûs, plui a patî che a gjoldi, plui a tribulâ che a sperâ. Chest al varès di judâlu, e lu jude tant, tal frontâ il dolôr, soredut il dolôr fisic, ma al devente un ostacul par chel che al rivuarde la sperance. Al è plui fuart tal patî ma al è plui debul tal sperâ. Pa la cuâl, plui che sburtâlu a acetâ il mâl, si à di sburtâlu a sperâ, a reagjî, a no colâ te rassegnazion e tal fatalisim, a frontâ la malatie cun positivitât. Fâi iniezions pal dolôr, ma plui ancjemò iniezions di sperance. Di reazion e di reativitât, in mût che al colabori psicologjichementri e spiritualmentri a lis scuris che i vegnin fatis.
Jessint un popul che al à traviersât moments dramatics, che al à cognossude la tragjedie de emigrazion, des invazions, des vueris, dai taramots, de fam, al è un popul che al tint a sierâsi. Reazion plui che legjitime denant di sfidis tremendis come chês che si è cjatât a frontâ. Ancje lis rosis, denant dal frêt e dal scûr, si sierin. Ancje lis plantis, denant dal crût dal invier, a pierdin lis fueis. Dut chest al puarte il furlan a sierâsi in se, a rumiâ, a tignî par se sperancis e pôris, cence sintî la dibisugne o la gole di comunicâ la sô situazion interiôr nancje a chei di cjase. Lis visitis dal ospedâl a son un spieli evident e preocupant. Si sta li cence dîsi une peraule, nancje tra om e femine o tra gjenitôrs e fîs, come se un mûr psicologjic al dividès il malât dai parincj. Si stente a fâ un discors vêr e gratificant. O si tâs o si fevele dal timp o magari si dopre dut il timp disponibil a fevelâ di balon, che e je la maniere plui stupide di imbroiâsi. A proposit di cheste dificoltât relazionâl, o ai assistût a un câs che mi restarà te crepe e tal cûr fintremai che o tirarai flât. Mi soi cjatât tune stanzie dal ospedâl di Udin là che si ricoverave un om su la cinquantine par un tumôr tai rognons. La femine lu à judât a disvistîsi e a meti la robe tal armâr. Po lui al à tirât fûr dal tacuin lis fotografiis dai doi fîs e i à dit a la femine: «No sai cemût che e larà a finîle. Ti racomandi: viôt di lôr». La femine si è come incorade e lu à bussât. Alore lui le à cjalade fisse e i à dit: «O vevi di vê un tumôr par cjapâ une bussade!»…
pre Antoni Beline
CULTURE – IL FERÂL. Malatie............
Une robe che mi à fat simpri rifleti tes tantis voltis che mi à tocjât di lassâ la mê cjase e la mê int par lâ tal ospedâl, e je chê dal livelament che si opere tes personis. Di fûr un al pues jessi predi, mestri, avocat, diretôr, VIP. Li dentri, soredut dentri di se, al è crot come ducj. Al lasse su la puarte dal ospedâl dute la sô munture e lis sôs medaiis e i siei grâts e titui e si presente malât tra malâts, biadaç tra biadaçs. Inte cjase dai predis a Udin, i vevin lassât al vescul Pizzoni un apartament intîr, pal fat che al jere vescul, e lui al voleve in cualchi maniere comandâ o jessi tratât seont il so grât. Alore un predi vecjo i à dit: «Che al sinti, siôr vescul. Che nol stedi a crodi di fânus di uficiâl e di tratânus come fantarie. Chi no ‘nd è caporâi; chi o sin ducj te mierde!». Po stâi che un siôr o un VIP al vedi une stanzie plui biele o al vegni tratât cun plui rivuart, ma la pôre dentri di se e je compagne e ancje la malatie no fâs diferencis.


text:
Cividât
Cividât (loc. Sividât, Cividale del Friuli in talian, Čedad par sloven) al è un comun di 11355 abitants, logât in provincie di Udin.
Al è a pôcs chilometris dal confin cu la Slovenie su la rive dal Nadison propit sot lis monts dal Matajur prime e de Mont Nere subit plui in là.
Al è stât un dai centris plui impuartants dal Friûl inte etât di Mieç. Ca a si podin viodi reperts langobarts e romans. Di Cividât al jere Pauli Diacon, autôr de famose Historia Langobardorum. Tancj altris i personaçs che a àn dât lustri a Cividât, par esempli Adelaide Ristori e Podrecca.
Events
Mèsse del Spadon (6 di Gennâr). Rito religjôs particolâr e corteo cun vistîs di epoche e rivôc storic de jentrade a Cividât dal Patriarc Marquardo von Randeck (1366).
Il zòuc dal Truc (a Pàsche). Zòuc tradizionâl fat in'te plazis de citât tor Pàsche. Mittelfest (in Lui). Convigne di spettacul internazionâl significant in'te Aree Europee di Miez (Mitteleuropa).
Palio di San Donât (in Avost). Rievocazion storiche cun costums medievâi e butéghis artesanis, zòucs, tîr cun l'arc. Il dut int'une atmosfere medievâl.
Natibongo (ultime setemane di Avost). Festival di musiche etniche lì dal Parc "Lesa" dongje al flum Nadison.
Fiere di San Martin (in Novembar). Marchatìns e bancarèlis pa'lis stradis e plazis dal centri storic.
Baûl dal Diaul (le quarte Domenie di gni mês). Marcjat da l'usât e des robis vecjis in'te plazis dal centri storic.
(Quan'che 'o varài timp 'o metarài un pâr di fotos, ve'! DI NO PIARDI!
Personis impuartantis leadis a Cividât[cambie | modifiche il codiç]


text:
12 dicembre 2007
Premiazion dal concors Estroverso
La prime edizion dal Concors internazionâl di traduzion di leterature pe infanzie si sierarà in maniere definitive cu la cerimonie di premiazion che si davuelzarà a Tavagnà li dal Centri civic in place “di Prampero” martars ai 18 di Dicembar dal 2007 aes 5 e mieze di sere.
Ta chê ocasion a saran comunicâts i nons dai vincidôrs dal concors che al à viodût la partecipazions di concorints di dute la Regjon, de Italie, ma ancje di cualchi partecipant fûr dal stât talian. Un biel inizi par un progjet che al à la ambizion di presentâsi come une novitât sul panorame dai concors leteraris “Cheste esperience e rapresente un “unicum” e al merte atenzion” al à declarât il prof. Livio Sossi, docent di leterature de infanzie li de Universitât dal Friûl e president de Jurie.
Lis lenghis protagonistis de prime edizion a son stadis l’ongjarês, il sloven e il cec che a son stadis voltadis par talian e par furlan.
“La aministrazion comunâl e à volût cussì promovi la difusion di tescj pai fruts parcè che o sin convints che dome cjalant cun atenzion ai plui piçui si podarà costruî une grande Europe dai popui, intune vision di integrazion des culturis” al à declarât Gianfranco Balzano, assessôr pes politichis di partecipazion dal comun di Tavagnà.
La iniziative e je stade coordenade dal sportel pe lenghe furlane dal comun di Tavagnà e e je stade patrocinade de Regjon GVJ, provincie di Udin, universitât dal Friûl, Agjenzie pe lenghe furlane e associazion Linguestpress.
“O vin volût cjapâ i principis dal Consei di Europe che al dîs che la nestre, citadins europeans, e je une realtât plurilengâl e lu sarà simpri” al comente il prof. Mario Pezzetta, sindic di Tavagnà “La cognossince dai popui di dute Europe e des lenghis internazionâls e passe in maniere evidente traviers la cognossince e la promozion des nestris lenghis: chê locâl (la lenghe furlane) e chê dal nestri stât (la lenghe taliane)”.
Pe primevere 2008 e je previodude ancje une cunvigne su la impuartance de traduzion in particolâr par oparis destinadis ai plui piçui, a conferme che l’interès e la iniziative dal Comun di Tavagnà a continuin su cheste strade.
Ta chê ocasion a saran comunicâts i nons dai vincidôrs dal concors che al à viodût la partecipazions di concorints di dute la Regjon, de Italie, ma ancje di cualchi partecipant fûr dal stât talian. Un biel inizi par un progjet che al à la ambizion di presentâsi come une novitât sul panorame dai concors leteraris “Cheste esperience e rapresente un “unicum” e al merte atenzion” al à declarât il prof. Livio Sossi, docent di leterature de infanzie li de Universitât dal Friûl e president de Jurie.
Lis lenghis protagonistis de prime edizion a son stadis l’ongjarês, il sloven e il cec che a son stadis voltadis par talian e par furlan.
“La aministrazion comunâl e à volût cussì promovi la difusion di tescj pai fruts parcè che o sin convints che dome cjalant cun atenzion ai plui piçui si podarà costruî une grande Europe dai popui, intune vision di integrazion des culturis” al à declarât Gianfranco Balzano, assessôr pes politichis di partecipazion dal comun di Tavagnà.
La iniziative e je stade coordenade dal sportel pe lenghe furlane dal comun di Tavagnà e e je stade patrocinade de Regjon GVJ, provincie di Udin, universitât dal Friûl, Agjenzie pe lenghe furlane e associazion Linguestpress.
“O vin volût cjapâ i principis dal Consei di Europe che al dîs che la nestre, citadins europeans, e je une realtât plurilengâl e lu sarà simpri” al comente il prof. Mario Pezzetta, sindic di Tavagnà “La cognossince dai popui di dute Europe e des lenghis internazionâls e passe in maniere evidente traviers la cognossince e la promozion des nestris lenghis: chê locâl (la lenghe furlane) e chê dal nestri stât (la lenghe taliane)”.
Pe primevere 2008 e je previodude ancje une cunvigne su la impuartance de traduzion in particolâr par oparis destinadis ai plui piçui, a conferme che l’interès e la iniziative dal Comun di Tavagnà a continuin su cheste strade.
Nessun commento:
Iscriviti a: Commenti sul post (Atom)


text:
Fotograf par passion, Gianenrico Vendramin (Sant Vît dal Tiliment 1929 – 2008) al à produsût in trente agns di vore un font documentâl pardabon impuartant relatîf al mont contadin furlan, massime a chel di Sant Vît dal Tiliment e de Basse furlane, documentant dut il cicli dal cavalîr e il stîl di vite te campagne. Al è lui l’autôr di scuasi dutis lis fotografiis dal Museu de civiltât contadine di Sant Vît.
Vendramin al à cjalât prime cun pazience e po, ritrat la autenticitât dal paisaç rurâl, la operositât dai braçs che a lavorin, consacrâts ae agriculture. Cumò, il Craf, il Centri di ricercje e archiviazion de fotografie, e propon une selezion des sôs imagjins che e conte la vite contadine, lis lavorazions diferentis des materiis primis e, duncje, i prodots de tiere furlane, e che e ven esponude in ocasion da “Lis placis dal Bio” a Spilimberc, in vie Cisternini, fin ai prins di Jugn. L’alestiment al è “open air”, tant che al è just par une conte visive che e fevele di nature in libertât.
Lis vincj imagjins selezionadis (parsore, une cerce) a mostrin particolârs che a caraterizin la art contadine, la vite di gjenerazions interiis che a àn tignût memorie de gjenuinitât leade ai prodots de tiere. E ven fûr dute la sensibilitât dal artist e dal om che al imortale la vite de campagne, parcè che al riten fondamentâl trasmeti il lassit dal impegn spindût a lavorâ la tiere.
«La mostre e je un percors gustatîf e storic – a marchin i promotôrs –, stant che al torne a scuvierzi la cualitât dal tipichementri furlan e i colôrs, blanc e neri, propris dai agns Setante cuant che si davuelzeve chel al è esponût te citât dal mosaic».
La mostre (la scree e je sabide ai 14 di Mai, aes 10 e mieze di matine) e je, duncje, un invît a tornâ a scuvierzi, a traviers dal voli di Gianenrico Vendramin, il savôr des vitis impegnadis tai cjamps e dai prodots che a nassin des mans atentis e pazientis di cui che al lavore la tiere.
Erika Adami
CULTURE – ART-Â. Il mont rurâl di Gianenrico Vendramin a Spilimberc............
Fotograf par passion, Gianenrico Vendramin (Sant Vît dal Tiliment 1929 – 2008) al à produsût in trente agns di vore un font documentâl pardabon impuartant relatîf al mont contadin furlan, massime a chel di Sant Vît dal Tiliment e de Basse furlane, documentant dut il cicli dal cavalîr e il stîl di vite te campagne. Al è lui l’autôr di scuasi dutis lis fotografiis dal Museu de civiltât contadine di Sant Vît.


text:
Tai ultims dîs agns, il compart
al à regjistrade une contrazion pesante,
cu la riduzion dal numar des barcjis,
de cuantitât di pes cjapât e ancje dal faturât
Esistie ancjemò la pescje in Friûl? A lâ daûr dal contignût dal Report resint compilât dal Osservatori Socioeconomic de Pescje e de Acuiculture di Veneto Agricoltura, la rispueste e sarès pardabon negative. Almancul par ce che al tocje dôs des marinis principâls in regjon: Grau e Maran. Si trate di realtâts economichis che si caraterizin, in plui che pe pescje maritime normâl, ancje pes ativitâts di arlevament dai moluscs e dai pes, praticadis in lagune e tes vals di pescje. Ve chi i numars che a fotografin l’andament “neri” dal periodi 2010-2019.
◆ La flote maritime di Grau e je fate di 124 imbarcazions, in câl dal 20,5% tai ultins dîs agns; la flote di Maran, che vuê e conte 178 barcjis, si è invezit ridusude dal 22,9%. Lant indevant cussì, ancje lis barcjis sieltis a son deventadis simpri plui piçulis e cun motôrs mancul potents. E il numar des impresis al è calât.
◆ Chês ativis inte filiere dal pes a Grau a risultin 110 (-18,5% a pet dal 2010), cuntune preminence di chês di produzion primarie. Stes discors al vâl pes aziendis dal compart itic di Maran che vuê a son cirche 230 (-13,5% in confront di dîs agns fa).
Numars a niçul invezit par ce che al tocje la ocupazion, stant che a Grau chei che a lavorin tal compart a son vuê 154, cifre che e segne un -3,1% a pet di dîs agns fa; invezit a Maran, lis 406 unitâts lavorativis censidis cumò a segnin une incressite dal 6,3% in confront cul 2010. Sui marcjâts di Grau e Maran a rivin dongje i prodots itics tipics de aree Nord dal Mâr Adriatic, ma ancje une cuote impuartante di pes di val. Il grues de produzion al è rapresentât, però, dai moluscs e di altris tipologjiis itichis che no son di pes turchin. L’andament al è une vore negatîf in merit ae produzion pescjade. Sul marcjât di Grau, lis 139 toneladis rilevadis tal 2019 a segnin une diminuzion dal 73,7% a pet dal 2010, cul faturât in câl dal 63,8% (1,1 milions di euros). Pal marcjât di Maran, la situazion no je tant miôr, cuntun cuantitatîf di 763 toneladis cirche, in câl dal 53,9%. I incàs a tegnin di plui (-18,5% rispiet al 2010, par 4,8 milions di euros).
◆ Tra Maran e Cjarlins, a son siet lis vals ativis che a cuvierzin une aree totâl di 250 etars: trê di chês a son ancjemò produtivis, cuntune densitât fisse di arlevament e cu la soministrazion regolâr di mangjative ai pes. Invezit, inte lagune di Grau lis vals a son 40, suntune aree totâl di 1.400 etars: undis a son ancjemò produtivis. Lis vals a son in medie di dimensions plui fissis che no a Maran, e lis varietâts plui arlevadis a son orade, brancin, diviersis speciis di cieui e agundelis. Cun di plui, a son vals là che si dedichin ancjemò al arlevament tradizionâl dal bisat, e dôs areis di sperimentazion de culture di gjambarons e ombrinis. ❚
Pescje in crisi a Grau e a MaranAdriano Del Fabro - diretôr dal bimestrâl “SoleVerde”
Tai ultims dîs agns, il compart


text:
#13 – Cencegjambe
E jere une volte un vecjo cjan salvadi, une vore brut, spelât e strissinît.
Talmentri magri che si viodevin fin lis cuestis.
Lu clamavin Cencegjambe, parcè che al veve pierdût la gjambe daûr.
Al jere savint, cun dut ce che al veve passât.
Fin di picinin, al jere un spirt libar e cjaviestri, plen di vite.
Une dì, al jere scjampât fur de cjase de siore Clotilde e, in chel moment, une machine lu veve cjapât sot e al veve rote la gjambe.
Cjariât sore la camionete, lu àn puartat intun cjanîl e, li, ducj chei altris cjans lu clamavin “Cencegjambe” e i davin dutis lis colpis.
Cussì, botis e sorebotis, tantis, par dut e dome e simpri a lui.
Une dì, par un vuast eletric, lis puartis si jerin viertis e ducj i cjans a jerin scjampâts. Ducj a corevin; dome Cencegjambe al jere restât indaûr.
A cressi la sô avilizion i pensavin i umans, che lu cjalavin di brut e lu sburtavin vie e a ridevin cuant che al çuetave. Ma Cencegjambe si rabiave: “Bau, bau, us fâs ben viodi, jo, cui che al è Cencegjambe” al pensave.
Velu, daspò, ator pa la citât, a insegnâ ai zovins cjans bandonâts come vivi miôr, ancje cence une cjase e un paron. A lui i bastave par jessi content.
Ma, dopo cualche an, al invidiave i cjans zovins, parcè che lis personis a volevin vêju e puartâju a cjase. Lui, invezit, al jere vecjo, strac e brutut.
Une dì, cjaminant cuntun piçul bastardut cu la musute a maglutis blancjis e neris, al viodè vignî dongje une biele frute, bionde e cun doi voi plens di tenerece. Cencegjambe si metè in bande, in mût che e podès cjarinâ il cjâf dal cjanut. Invezit, la frute e cjalave e cjarinave dome lui. Sììì, propit lui, che nol rivave a crodi a ce che al stave sucedint. Dôs lagrimis i colarin jù dai voi e la frute lu cjapà in braç e i disè: «Di vuê in poi, tu, tu sarâs simpri content».
Lu puartà a cjase sô, indulà che so pari al jere il famôs “Mago dai carelins”, chel che al à inventât i carelins pai cjans disabii. E Cencegjambe al jere disabil e, finalmentri, volût ben.
di Gialine Padovane
#1244